CELEX: 52014DC0420
Language: mt
Date: 2014-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm ta' riforma nazzjonali għall-2014 tal-Pajjiżi l-Baxxi u li twassal opinjoni tal-Kunsill dwar il-programm ta' stabbiltà tal-Pajjiżi l-Baxxi għall-2014

|
			
		
		
		52014DC0420
		
			Rakkomandazzjoni għal RAKKOMANDAZZJONI TAL-KUNSILL dwar il-programm ta' riforma nazzjonali għall-2014 tal-Pajjiżi l-Baxxi u li twassal opinjoni tal-Kunsill dwar il-programm ta' stabbiltà tal-Pajjiżi l-Baxxi għall-2014 /* COM/2014/0420 final */
			
				
		
		
			
			   	 
Rakkomandazzjoni għal
RAKKOMANDAZZJONI TAL-KUNSILL
dwar il-programm ta' riforma nazzjonali
għall-2014 tal-Pajjiżi l-Baxxi 
u li twassal opinjoni tal-Kunsill dwar il-programm ta' stabbiltà
tal-Pajjiżi l-Baxxi għall-2014
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ ta’ pożizzjonijiet ta' baġit u s-sorveljanza u
l-koordinazzjoni ta’ politika ekonomika[1],
u b’mod partikolari l-Artikolu 5(2) tiegħu,
Wara li kkunsidra r-Regolament (UE)
Nru 1176/2011 tal-Parlament Ewropew u tal-Kunsill
tas-16 ta' Novembru 2011 dwar il-prevenzjoni u l-korrezzjoni
tal-iżbilanċi makroekonomiċi[2],
u b’mod partikolari l-Artikolu 6(1) tiegħu,
Wara li kkunsidra r-rakkomandazzjoni
tal-Kummissjoni Ewropea[3],
Wara li kkunsidra r-riżoluzzjonijiet
tal-Parlament Ewropea[4],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkunsidra l-opinjoni tal-Kumitat
Ekonomiku u Finanzjarju,
Wara li kkunsidra l-opinjoni tal-Kumitat
tal-Protezzjoni Soċjali,
Wara li kkunsidra l-opinjoni tal-Kumitat
tal-Politika Ekonomika,
Billi:
(1)                   
Fis-26 ta’ Marzu 2010, il-Kunsill
Ewropew qabel mal-proposta tal-Kummissjoni biex tiġi mnedija
strateġija ġdida għat-tkabbir u l-impjiegi, Ewropa 2020,
ibbażata fuq koordinazzjoni msaħħa tal-politiki tal-ekonomija,
li tiffoka fuq il-punti ewlenin fejn hija meħtieġa azzjoni biex
jissaħħaħ il-potenzjal tal-Ewropa għal tkabbir sostenibbli
u kompetittività.
(2)                   
Fit-13 ta' Lulju 2010,
il-Kunsill, abbażi tal-proposti tal-Kummissjoni, adotta rakkomandazzjoni
dwar il-linji gwida ġenerali għall-politiki ekonomiċi
għall-Istati Membri u l-Unjoni (mill-2010 sal-2014) u,
fil-21 ta' Ottubru 2010, adotta deċiżjoni dwar
il-linji gwida għall-politiki tal-impjiegi tal-Istati Membri, li flimkien
jiffurmaw il-"linji gwida integrati". L-Istati Membri kienu mistiedna
sabiex jikkunsidraw il-linji gwida integrati fil-politiki ekonomiċi u
tal-impjiegi tagħhom.
(3)                   
Fid-29 ta' Ġunju 2012,
il-Kapijiet ta' Stat jew ta' Gvern iddeċidew dwar Patt għal Tkabbir u
Impjiegi, li jipprovdi qafas koerenti għal azzjoni f'livell nazzjonali,
dak tal-UE kif ukoll taż-Żona tal-Euro permezz tal-użu
tal-għodod, l-istrumenti u l-politiki kollha possibbli. Huma ddeċidew
dwar azzjoni li għandha tittieħed fil-livell tal-Istati Membri, fejn
b'mod partikolari esprimew impenn sħiħ biex jintlaħqu
l-għanijiet tal-Istrateġija Ewropa 2020 u biex jiġu implimentati
r-rakkomandazzjonijiet speċifiċi għall-pajjiż.
(4)                   
Fid-9 ta' Lulju 2013, il-Kunsill
adotta rakkomandazzjoni dwar il-programm nazzjonali ta' riforma
tal-Pajjiżi l-Baxxi għall-2013 u wassal l-opinjoni tiegħu dwar
il-programm ta' stabbiltà tal-Pajjiżi l-Baxxi aġġornat
għall-2012-2017. Fil-15 ta' Novembru 2013, f'konformità
mar-Regolament (UE) Nru 473/2013[5],
il-Kummissjoni ppreżentat l-opinjoni tagħha dwar l-abbozz ta' pjan
baġitarju tal-Pajjiżi l-Baxxi għall-2014[6]. 
(5)                   
Fit-13 ta' Novembru 2013,
il-Kummissjoni adottat l-Istħarriġ Annwali dwar it-Tkabbir[7], li jagħti bidu
għas-Semestru Ewropew 2014 tal-koordinazzjoni tal-politika ekonomika.
Fl-istess ġurnata abbażi tar-Regolament (UE) Nru 1176/2011,
il-Kummissjoni adottat ir-Rapport dwar il-Mekkaniżmu ta' Twissija[8], li fih il-Pajjiżi
l-Baxxi ġew identifikati bħala wieħed mill-Istati Membri li
dwaru għandu jitwettaq eżami mill-ġdid fil-fond.
(6)                   
Fl-20 ta' Diċembru 2013,
il-Kunsill Ewropew approva l-prijoritajiet li jiżguraw stabbiltà finanzjarja,
konsolidament fiskali u azzjoni biex jissaħħaħ it-tkabbir.
Il-Kunsill enfasizza l-ħtieġa li jissokta l-konsolidament fiskali
differenzjat u favur it-tkabbir, sabiex il-kundizzjonijiet ta' self
għall-ekonomija jerġgħu lura għan-normal, jiġu
promossi t-tkabbir u l-kompetittività, jiġu ttrattati l-qgħad u
l-konsegwenzi soċjali tal-kriżi, u biex l-amministrazzjoni pubblika
tiġi mmodernizzata.
(7)                   
Fil-5 ta' Marzu 2014,
il-Kummissjoni ppubblikat ir-riżultati tal-eżami mill-ġdid
fil-fond dwar il-Pajjiżi l-Baxxi[9],
skont l-Artikolu 5 tar-Regolament (UE) Nru 1176/2011. L-analiżi
tal-Kummissjoni wasslitha biex tikkonkludi li l-Pajjiżi l-Baxxi
għadhom għaddejjin minn żbilanċi makroekonomiċi li
jeħtieġu monitoraġġ u azzjoni politika. Partikolarment,
l-iżviluppi makroekonomiċi fir-rigward tas-settur tad-dejn u
d-diżingranaġġ fis-seħħ, flimkien
mal-ineffiċjenzi li baqa' fis-suq tad-djar, jistħoqilhom attenzjoni.
Għalkemm is-surplus kbir fil-kont kurrenti ma jimponix riskji bħal
defiċits kbar, u huwa parzjalment marbut mal-ħtieġa għal
diżingranaġġ, il-Kummissjoni se ssegwi l-iżviluppi fil-kont
kurrenti tal-Pajjiżi l-Baxxi fil-kuntest tas-Semestru Ewropew.
(8)                   
Fid-29 ta' April 2014,
il-Pajjiżi l-Baxxi ppreżentaw il-programm nazzjonali ta' riforma
tagħhom għall-2014 u fit-30 ta' April 2014
ippreżentaw il-programm ta' stabbiltà għall-2014. Biex jiġu
kkunsidrati l-konnessjonijiet ta' bejniethom, iż-żewġ Programmi
ġew ivvalutati fl-istess żmien.
(9)                   
L-objettiv tal-istrateġija tal-baġit
spjegata fil-Programm ta' Stabbiltà tal-2014 huwa li jiġi żgurat li
l-korrezzjoni tad-defiċit eċċessiv fl-2013 tkun sostenibbli, u
li tintlaħaq pożizzjoni baġitarja qrib l-objettiv ta’ terminu
medju sal-2015. L-objettiv ta’ terminu medju huwa defiċit strutturali ta'
mhux aktar minn 0,5 % tal-PDG, li jirrifletti r-rekwiżiti tal-Patt
ta' Stabbiltà u Tkabbir. Miżuri fiskali mdaqsa addizzjonali kienu
implementati iżda l-iżbilanċ strutturali (rikalkulat) fl-2014
huwa ppjanat li jibqa' konstanti mata mqabbel mal-2013, li jindika devjazzjoni
sinifikanti mill-aġġustament minimu meħtieġ ta' 0,5 %
tal-PDG. Fl-2015, l-iżbilanċ strutturali (rikalkulat) huwa ppjanat li
jitjieb b'0,3% tal-PDG. In-nefqa tikber b'pass konstanti mal-parametru
referenzjarju tan-nefqa kemm fl-2014 kif ukoll fl-2015. Wara l-valutazzjoni
kumplessiva tal-istrateġija baġitarja tal-Pajjiżi l-Baxxi,
il-perkors tal-aġġustament lejn l-objettiv ta’ terminu medju huwa
parzjalment konformi mar-rekwiżiti tal-Patt ta' Stabbiltà u Tkabbir. Skont
il-Programm ta' Stabbiltà, id-dejn gross tal-gvern se jistabbilizza ruħu
fl-2015 u minn hemm 'l hemm jonqos. Ix-xenarju makroekonomiku sottostanti
l-proġezzjonijiet baġitarji fil-programm huwa plawsibbli, u
tħejja mill-Netherlands Bureau for Economic Policy Analysis li huma
indipendenti, Ir-riskji għall-miri tal-baġit jidhru li huma mdaqsa
iżda ġeneralment bilanċjati. It-tbassir tar-rebbiegħa 2014
tal-Kummmissjoni jistenna stabbilizzazzjoni tal-bilanċ strutturali fl-2014
u titjieb ta' 0,5 % tal-PDG fl-2015. Skont it-tbassir tal-Kummissjoni,
il-Pajjjiżi l-Baxxi se jikkonformaw mal-parametru referenzjarju tan-nefqa
fl-2014, iżda mhux fl-2015. Sabiex jitjieb il-potenzjal tat-tkabbir
tal-Pajjiżi l-Baxxi, huwa ta' importanza massima li l-konsolidazzjoni
meħtieġa tissalvagwardja n-nefqa li ttejjeb it-tkabbir,
bħall-innovazzjoni u r-riċerka, fosthom ir-riċerka fundamentali,
l-edukazzjoni u t-taħriġ.  Abbażi tal-valutazzjoni tiegħu
tal-programm u t-tbassir tal-Kummissjoni, skont ir-Regolament tal-Kunsill (KE)
Nru 1466/97, il-Kunsill huwa tal-opinjoni li l-Pajjiżi l-Baxxi
ġabu d-defiċit tal-amministrazzjoni pubblika tagħhom
sostanzjalment taħt it-3 % tal-PDG fl-2013, iżda mill-2014
jinsabu f'riskju ta' devjazzjoni sinifikanti mir-rekwiżiti tal-fergħa
preventiva. 
(10)               
Sfida ewlenija tinsab fis-suq tad-djar, fejn
riġiditajiet u inċentivi distortivi ilhom jinġemgħu tul
id-diċennji biex jiffurmaw il-finanzjament tad-djar u x-xejriet fis-settur
tat-tfaddil. It-tendenza tal-unitajiet domestiċi li jingranaw id-dejn
ipotekarju gross ma' patrimonju immobbiljari tirrifletti bil-kbir
l-inċentivi fiskali li ilhom jeżistu, speċjalment
id-deduċibbiltà sħiħa mit-taxxa tal-interessi ipoketarji. Minn April 2012, ġew implimentati serje ta' miżuri biex parzjalment
jindirizzaw dawn l-inċentivi. Xi wħud minn dawn jinvolvu
aġġustamenti fit-trattament fiskali tal-finanzjament tad-djar.
Il-mossa gradwali biex tiġi limitata d-deduċibbiltà mit-taxxa
tal-interessi ipoketarji u jiżdiedu l-inċentivi
għall-ammortizzazzjoni hija ġġustifikata, iżda t-tnedija
gradwali ta' din il-miżura hija bil-mod wisq biex tinfluwenza l-imġiba
tal-ammortizzazzjoni. Il-proporzjon tas-self mal-valur ta' 100 %, li se
jintlaħaq fl-2018 xorta għadu għoli. Is-suq tal-kiri huwa
ristrett bir-regolamentazzjoni u l-preżenza qawwija ta' settur tal-djar
soċjali kbir ħafna li xorta waħda jkollu jaffaċċa listi
ta' stennija twal. L-introduzzjoni riċenti ta' differenzazzjoni tal-kera
abbażi tal-introjtu fis-settur tad-djar soċjali hija pass
fid-direzzjoni t-tajba, iżda l-impatt huwa limitat. Il-korporazzjonijiet
tad-djar soċjali xorta waħda jistgħu jibnu postijiet b'rata
mensili ogħla mil-limitu tal-kiri soċjali. Minkejja
r-rakkomandazzjonijiet tal-2013 li talbu għal attenzjoni fuq l-unitajiet
domestiċi l-aktar fil-bżonn, din ir-ridirezzjoni ma
seħħitx. Għalhekk, filwaqt li l-miżuri proposti huma passi
fid-direzzjoni t-tajba, il-pass kumplessiv tar-riformi huwa kajman
fl-indirizzar tal-problemi sottostanti u għalhekk jeħtieġ
jitħaffef, filwaqt li jibqa' jiġi żgurat li jkun hemm djar
soċjali disponibbli għaċ-ċittadini
żvantaġġati li ma jistgħux jiksbu residenza
bil-kundizzjonijiet tas-suq, fosthom f'lokalitajiet b'domanda għolja.
Ir-rakkomandazzjonijiet tal-2013 jissuġġerixxu li t-tħaffif
tal-miżuri fis-suq tad-djar għandu jkun soġġett
għall-iżviluppi ekonomiċi kumplessivi. Hekk kif l-ekonomija u
s-suq tad-djar huma mistennija jkomplu jirkupraw, għandu jitqies li jitħaffef
il-pass tar-riformi.
(11)               
Is-sostenibbiltà fit-tul tas-sistema
tal-pensjonijiet ilha titjieb permezz ta' żieda gradwali fl-età statutorja
tal-irtirar minn 65 sena fl-2012 għal 67 sena fl-2023.
Il-Pajjiżi l-Baxxi bdew riformi komprensivi fil-pilastri finanzjati
pubblikament u privatament tas-sistema tal-pensjonijiet u fis-sistema ta' kura
fit-tul. Dan huwa kkumplimentat b'riformi li jħeġġu
lill-ħaddiema akbar fl-età biex jaħdmu għal aktar żmien u
biex tiżdied il-mobilità fis-suq tax-xogħol. Ir-riformi fil-kura
fit-tul tefgħu r-responsabbiltajiet fuq il-muniċipalitajiet, bi
tnaqqis tan-nefqa kumplessiva u fowkus fuq effiċjenza akbar. Partijiet minn dawn ir-riformi sostanzjali għadhom iridu jiġu adottati. L-isfidi li jibqa'
jinkludu distribuzzjoni xieraq bejn il-ġenerazzjonijiet u fi ħdanhom
tal-kostijiet u r-riskji, u li jiġu mmonitorjati l-kwalità u
l-aċċessibbiltà tal-ħtiġijiet ta' kura fit-tul.
L-implimentazzjoni tal-pjanijiet għar-riforma tal-kura fit-tul tgħin
biex jitrazznu l-kostijiet tat-tixjiħ li qed jogħlow malajr u
għalhekk issostni s-sostenibbiltà tal-finanzi pubbliċi. F'dan
ir-rigward, il-kwalità u l-aċċessibbiltà għall-kura fit-tul
għandhom jinżammu f'livell adegwat.
(12)               
Ir-riformi proposti mill-gvern fis-suq
tax-xogħol jimmiraw li jżidu l-parteċipazzjoni u l-mobbiltà
fis-suq tax-xogħol. L-Att tal-Parteċipazzjoni għandu l-għan
li jsaħħaħ il-parteċipazzjoni fis-suq tax-xogħol.
Mandankollu, ir-riformi għadhom mhumiex miktuba f'liġi. Barra minn hekk, huma meħtieġa aktar miżuri biex jitnaqqsu d-disinċentivi
fiskali għax-xogħol u titjieb l-impjigabbiltà tal-persuni
fil-marġini tas-suq tax-xogħol, fosthom in-nisa, nies bi sfond
migratorju, nies b'diżabbiltà u l-anzjani. Il-Pajjiżi l-Baxxi
ħabbru riformi fl-iskema tal-benefiċċji tal-qgħad u
fil-leġiżlazzjoni relattivament stretta tal-protezzjoni
tax-xogħol, inkluż inċentiv tat-taxxa biex tiżdied
il-parteċipazzjoni. Madankollu, filwaqt li dawn il-miżuri jmorru
fid-direzzjoni t-tajba, huma ma jistgħux jiġu vvalutati bis-sħiħ
qabel jiġu implimentati fir-realtà. It-tħaffif tat-tneħħija
tad-diżinċentivi li baqa' għal dawk l-unitajiet domestiċi
b'tieni sors ta' introjtu biex iżidu s-siegħat li jaħdmu
għandu l-potenzjali li jtaffi aktar in-nuqqas ta' forniment ta'
ħaddiema fil-futur. Finalment, użu aħjar tal-flessibbiltà
eżistenti fil-qafas istituzzjonali għal żidiet aktar
differenzjati fis-salarji jista' jsostni l-introjtu kumplessiv tal-untijiet
domestiċi u għalhekk tad-domanda domestika mingħajr ma jkun ta'
ħsara għall-kompetittività.
(13)               
Fil-kuntest tas-Semestru Ewropew, il-Kummissjoni
għamlet analiżi komprensiva tal-politika ekonomika tal-Pajjiżi
l-Baxxi. Ivvalutat l-programm ta' stabbiltà u l-programm nazzjonali ta'
riforma. Hija qieset mhux biss ir-rilevanza tagħhom għall-politika
fiskali u soċjoekonomika sostenibbli fil-Pajjiżi l-Baxxi iżda
anki l-konformità tagħhom mar-regoli u l-gwida tal-UE, fid-dawl
tal-ħtieġa li tissaħħaħ il-governanza ekonomika
ġenerali tal-Unjoni billi jingħata kontribut fil-livell tal-UE għad-deċiżjonijiet
nazzjonali futuri. Ir-rakkomandazzjonijiet tagħha skont
is-Semestru Ewropew jidhru fir-rakkomandazzjonijiet minn (1) sa (4) hawn
taħt.
(14)               
Abbażi ta’ din il-valutazzjoni, il-Kunsill
eżamina l-Programm ta’ Stabbiltà tal-Pajjiżi l-Baxxi, u l-opinjoni
tiegħu[10]
tidher b’mod partikolari fir-rakkomandazzjoni (1) ta' hawn taħt.
(15)               
Il-Kunsill eżamina l-programm nazzjonali
ta' riforma u l-programm ta' stabilità fid-dawl tar-rieżami fil-fond
tal-Kummisjoni u ta' din il-valutazzjoni. Ir-rakkomandazzjonijiet tiegħu
skont l-Artikolu 6 tar-Regolament (UE) Nru 1176/2011 huma riflessi
fir-rakkomandazzjonijiet (2) u (4) hawn taħt.
(16)               
Fil-kuntest tas-Semestru Ewropew, il-Kummissjoni
wettqet ukoll analiżi tal-politika ekonomika taż-Żona tal-Euro
inġenerali. Abbażi ta' din l-analiżi, il-Kunsill ħareġ
rakkomandazzjonijiet speċifiċi għall-Istati Membri li l-munita
tagħhom hija l-euro. Il-Pajjiżi l-Baxxi għandhom jiżguraw
ukoll l-implimentazzjoni sħiħa u f'waqtha ta' dawn
ir-rakkomandazzjonijiet.
B’DAN JIRRAKKOMANDA li
l-Pajjiżi l-Baxxi jieħdu azzjoni fil-perjodu 2014-2015 sabiex:
1.           Wara
l-korrezzjoni tad-defiċit eċċessiv, issaħħu
l-miżuri baġitarji tal-2014 fil-dawl tad-differenza emerġenti
ta' 0,5% tal-PDG abbażi tat-tbassir
tar-rebbiegħa 2014 tal-Kummissjoni, li jindika riskju ta' devjazzjoni sinifikanti
relattiva mar-rekwiżiti tal-Patt ta' Stabbiltà u Tkabbir. Fl-2015
isaħħu b'mod sinifikanti l-istrateġija baġitarja biex
jiżguraw li jilħqu l-objettiv ta’ terminu medju u wara dan
jibqgħu jżommuh, u jiżguraw li r-regola tad-dejn tintlaħaq
sabiex iżommu l-proporzjon tad-dejn tal-amministrazzjoni pubblika
f'perkors sostenibbli 'l isfel. Jipproteġu n-nefqa f'oqsma li huma
direttament rilevanti għat-tkabbir bħall-edukazzjoni, l-innovazzjoni
u r-riċerka.
2.           Iżidu l-isforzi biex
jirriformaw is-suq tad-djar billi jżidu r-ritmu tat-tnaqqis
tad-deduċibbiltà tal-interessi ipoketarji mit-taxxa, billi jipprovdu
għal mekkaniżmu tal-ipprezzar orjentat aktar lejn is-suq fis-suq
tal-kiri, u billi jorbtu aktar il-kirijet mal-introjtu tal-unitajiet
domestiċi fis-settur tad-djar soċjali. Jimmonitorjaw l-effetti
tar-riformi fil-qasam tad-djar soċjali f'termini ta'
aċċessibbiltà u affordabbiltà għall-unitajiet domestiċi bi
dħul baxx. Ikomplu l-isforzi biex jirridirezzjonaw il-politiki tad-djar
soċjali biex jgħinu lill-unitajiet domestiċi l-aktar fil-bżonn.
3.           Jimplimentaw riformi
fit-tieni pilastru tas-sistema tal-pensjonijiet, jiżguraw distribuzzjoni
xierqa bejn il-ġenerazzjonijiet u fi ħdanhom tal-kostijiet u
r-riskji. Jissottostanzjaw iż-żieda gradwali tal-età statutorja
tal-irtirar b'miżuri biex itejbu l-impjegabbiltà tal-ħaddiema
ixjaħ. Jimplimentaw ir-riforma prevista fil-qasam tal-kura fit-tul
bil-għan li jiżguraw is-sostenibbiltà, filwaqt li jiżguraw
aċċess ġust u l-kwalità tas-servizzi u jimmonitorjaw l-effetti
tagħha.
4.           Jieħdu
miżuri ulterjuri biex itejbu l-parteċipazzjoni fis-suq
tax-xogħol partikolarment minn persuni fil-marġini tas-suq
tax-xogħol u jnaqqsu d-diżinċentivi tat-taxxa fuq
ix-xogħol. Jimplimentaw riformi fil-leġiżlazzjoni
tal-protezzjoni tax-xogħol u s-sistema tal-benefiċċji
tal-qgħad, u jindirizzaw aktar ir-riġiditajiet tas-suq
tax-xogħol. F'konsultazzjoni mas-sħab soċjali u skont il-prassi
nazzjonali, jippermettu żidiet aktar differenzjati fis-salarji billi
jużaw bis-sħiħ il-qafas istituzzjonali eżistenti.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               ĠU L 306, 23.11.2011, p. 25.
[3]               COM(2014) 420 final.
[4]               P7_TA(2014)0128 u
P7_TA(2014)0129.
[5]               ĠU L 140, 27.5.2013, p. 11.
[6]               C(2013) 8008 final
[7]               COM(2013) 800 final.
[8]               COM(2013) 790 final.
[9]               SWD(2014) 87 final.
[10]             Skont l-Artikolu 5(2) tar-Regolament tal-Kunsill
(KE) Nru 1466/97.